Onteiening: Wêreld het reeds die ANC uitgevang | Landbou
Die ANC se irrasionele poging om in die Grondwet voorsiening te maak vir onteiening sonder vergoeding is tekenend van die politieke probleme wat die party onder die kieserskorps ervaar, en van die kortsigtigheid van sy leierskorps wat Suid-Afrika reeds in 'n ekonomiese moeras in bestuur het, sê dr. Theo de Jager, direksievoorsitter van Saai.
Saai het vandag, op die laaste dag dat kommentaar op die voorgestelde wysigings aan die Grondwet gelewer kan word, sy kommentaar ingedien.
De Jager sê onteiening sonder vergoeding het nêrens ter wêreld voorspoed, vrede of ekonomiese groei gebring het nie. Dit sal ook nie in Suid-Afrika goeie gevolge hê nie. "Zimbabwe en Venezuela, die twee mees onlangse gevallestudies, het duidelik gewys hoe lande in duie kan stort as eiendomsreg nie gerespekteer en beskerm word nie.
"Die retoriek daaroor beïndruk wel die armste gemeenskappe met die swakste opleidingspeile in afgeleë landelike gebiede wat niks het om te verloor nie. Vandaar die gevry na hul stemme."
Hy sê die geloofwaardigheid van titelaktes is nie net vir hul eienaars belangrik nie, maar ander ook die landboufinansieringstelsel omdat dit as sekuriteit vir lenings dien. "Die reg om eiendom te besit is die hoeksteen van die vrye mark en word in artikel 17 van die Universele Verklaring van Menseregte as 'n onvervreembare reg beskryf.
"Die ANC het reeds die 107 jaar oue Land Bank in die grond in bestuur. 'n Verlies van vertroue in eiendomsgebaseerde kollateraal het geen geringe rol daarin gespeel nie. Dit maak dit vir boere al hoe moeiliker om toegang tot finansiering, beleggings en groeigeleenthede te kry."
Volgens De Jager is Saai veral bekommerd oor die buitelandse implikasies van die ANC se "gevaarlike waagstuk".
"In weeklikse skakeling met buitelandse regerings, ambassades, landbou-unies, joernaliste en multinasionale agentskappe soos die EU, VN, VLO en Wêreldbank is dit vir Saai duidelik dat die ANC die internasionale opinie oor onteiening sonder vergoeding verkeerd lees. Die instellings is baie goed ingelig oor die situasie in Suid-Afrika, volg die Zondo-kommissie nougeset en verstaan die verband tussen staatskaping, korrupsie, die ineenstorting van die semi-staatsinstellings en wanbestuur.
"Suid-Afrika se diplomatieke korps is hoegenaamd nie voorbereid op of toegerus om die ANC se agenda verteerbaar op te dis nie en het reeds die morele hoë grond prysgegee."
De Jager meen die wêreld het die ANC uitgevang dat hy oneerlik is oor sy motiewe vir onteiening sonder vergoeding. "Hulle weet dit is nie die beginsel van 'n vrywillige verkoper wat misluk het nie, maar 'n hopeloos korrupte koper. Al probeer die ANC die verslag van sy eie Motlanthe-kommissie se ondersoek na grondhervorming onder die tafel vee, is die verslag reeds wyd versprei en bestudeer.
"Dit sou die ANC baat om eerder die werklike probleme soos korrupsie, nepotisme en selfverryking onder sy kaders en staatsamptenare, soos wat in die Motlanthe-verslag uitgewys is, te takel voordat hy met 'n slenter soos onteiening sonder vergoeding kom wat Suid-Afrika weer tot muishondstatus verdoem."